CELEX: 52019PC0416
Language: da
Date: 2019-09-13
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Rådet for Organisationen for International Civil Luftfart for så vidt angår revisionen af kapitel 9 i bilag 9 ("Lettelse") til konventionen angående international civil luftfart med hensyn til standarder og anbefalinger vedrørende passagerlisteoplysninger

EUROPA-KOMMISSIONEN
            Bruxelles, den 13.9.2019
            COM(2019) 416 final
            BILAG 
            til
            forslag til Rådets afgørelse
            om den holdning, der skal indtages på Den Europæiske Unions vegne i Rådet for Organisationen for International Civil Luftfart for så vidt angår revisionen af kapitel 9 i bilag 9 ("Lettelse") til konventionen angående international civil luftfart med hensyn til standarder og anbefalinger vedrørende passagerlisteoplysninger 
            
               
         
         
            
               
            
                  
               
            
               BILAG 
            
            
               Den holdning, der skal indtages på Den Europæiske Unions vegne i Rådet for Organisationen for International Civil Luftfart for så vidt angår revisionen af kapitel 9 i bilag 9 ("Lettelse") til konventionen angående international civil luftfart med hensyn til standarder og anbefalinger vedrørende passagerlisteoplysninger
            
            
               Generelle principper 
            
            
               Inden for rammerne af Organisationen for International Civil luftfarts (ICAO's) aktiviteter i forbindelse med revisionen af kapitel 9 i bilag 9 ("Lettelse") til Chicagokonventionen skal medlemsstaterne, der handler i fællesskab i Unionens interesse, gøre følgende for så vidt angår udarbejdelsen af standarder og anbefalinger (SARPs) om passagerlisteoplysninger (PNR-oplysninger): 
            
            
               (a)handle i overensstemmelse med de mål, som Unionen forfølger inden for rammerne af sin PNR-politik, navnlig for at garantere sikkerheden, beskytte personers liv og sikkerhed og sikre fuld overholdelse af de grundlæggende rettigheder, navnlig retten til privatlivets fred og til beskyttelse af personoplysninger 
            
            
               (b)øge bevidstheden blandt alle ICAO's kontraherende stater om Unionens standarder og principper for videregivelse af PNR-oplysninger, der følger af den relevante EU-lovgivning og Den Europæiske Unions Domstols praksis 
            
            
               (c)fremme udviklingen af multilaterale løsninger, der overholder grundlæggende rettigheder, med hensyn til luftfartsselskabers videregivelse af PNR-oplysninger til retshåndhævende myndigheder med henblik på at skabe retssikkerhed, sikre respekten for grundlæggende rettigheder og strømline de krav, der stilles til luftfartsselskaberne 
            
            
               (d)fremme udvekslingen af PNR-oplysninger og resultaterne af behandlingen af disse oplysninger blandt de kontraherende ICAO-stater, hvor det skønnes nødvendigt for at forebygge, opdage, efterforske eller retsforfølge terrorhandlinger eller grov kriminalitet under fuld iagttagelse af de grundlæggende rettigheder og friheder 
            
            
               (e)fortsætte støtten til ICAO's udarbejdelse af stander for indsamlingen, anvendelsen, behandlingen og beskyttelsen af PNR-oplysninger i overensstemmelse med De Forenede Nationers Sikkerhedsråds resolution 2396 (2017) af 21. december 2017 
            
            
               (f)fortsætte støtten til udviklingen af evnen til at indsamle, behandle og analysere PNR-oplysninger med henblik på at fremme ICAO's SARPs i alle ICAO's medlemsstater og evnen til at sikre, at PNR-oplysninger anvendes af og udveksles mellem alle deres kompetente nationale myndigheder under fuld overholdelse af menneskerettighederne og de grundlæggende frihedsrettigheder. Formålet er at kunne forebygge, opdage og efterforske terrorhandlinger og relaterede rejser i overensstemmelse med kravene i De Forenede Nationers Sikkerhedsråds resolution 2396 (2017) af 21. december 2017 
            
            
               (g)skabe forudsætningerne for, at den internationale lufttransport kan udvikle sig på et åbent, liberaliseret verdensmarked og fortsat vokse, uden at der gås på kompromis med sikkerheden, samtidig med at det sikres, at der indføres relevante sikkerhedsforanstaltninger. 
            
            
               
            
               Retningslinjer 
            
            
               Medlemsstaterne, der handler i fællesskab i Unionens interesse, skal støtte, at følgende standarder og principper medtages i eventuelle fremtidige standarder og anbefalinger fra ICAO vedrørende PNR-oplysninger: 
            
            
               1.Vedrørende fremgangsmåden ved PNR-videregivelse: 
            
            
               (a)Overførselsmetoden: Med henblik på at beskytte personoplysningerne i luftfartsselskabets systemer og sikre, at de forbliver under disse systemers kontrol, bør oplysninger udelukkende videregives ved hjælp af "push"-systemet.
            
            
               (b)Videregivelsesprotokol: Der bør tilskyndes til at anvende hensigtsmæssige åben standard-protokoller, der er anerkendt som internationalt godkendte referenceprotokoller, til videregivelsen af PNR-oplysninger for derved gradvist at øge deres udbredelse og på sigt at erstatte proprietære standarder.
            
         
         
            
               (c)Videregivelseshyppighed: Hyppigheden og timingen i forbindelse med videregivelsen af PNR-oplysninger bør ikke medføre en urimelig byrde for luftfartsselskaberne og bør være begrænset til det strengt nødvendige med henblik på retshåndhævelse og grænsesikkerhed for at bekæmpe terrorisme og grov kriminalitet. 
            
            
               (d)Ingen forpligtelse for luftfartsselskaber til at indsamle yderligere oplysninger: Luftfartsselskaberne bør ikke pålægges at indsamle yderligere PNR-oplysninger i forhold til, hvad de allerede indsamler, eller til at indsamle bestemte typer oplysninger. De bør kun være forpligtede til at videregive det, de allerede indsamler.
            
            
               2.Vedrørende fremgangsmåden ved PNR-behandling: 
            
            
               (a)Timingen for videregivelse og behandling: Med forbehold af passende garantier for beskyttelsen af de berørte personers ret til privatlivets fred kan PNR-oplysninger stilles til rådighed i god tid inden et flys ankomst eller afgang og derved give myndighederne mere tid til behandling og analyse af oplysningerne og til eventuelle foranstaltninger.
            
            
               (b)Sammenligning med forud fastsatte kriterier og databaser: Myndighederne bør behandle PNR-oplysninger ved hjælp af evidensbaserede kriterier og databaser, som er relevante i forbindelse med bekæmpelsen af terrorisme og grov kriminalitet. 
            
            
               3.Beskyttelsen af personoplysninger: 
            
            
               (a)Behandlingens lovlighed, rimelighed og gennemsigtighed: Der skal foreligge et retligt grundlag for behandlingen af personoplysninger, således at enkeltpersoner kan gøre sig bekendt med risici, garantier og rettigheder i forbindelse med behandlingen af personoplysninger og med udøvelsen af deres rettigheder i forbindelse med en sådan behandling. 
            
            
               (b)Formålsafgrænsning: De formål, som myndigheder må anvende PNR-oplysninger til, bør være entydigt fastlagt, og de bør ikke være mere omfattende, end hvad der er nødvendigt for at nå de fastsatte mål, navnlig hvad angår retshåndhævelse og grænsesikkerhed med henblik på at bekæmpe terrorisme og grov kriminalitet. 
            
            
               (c)Omfanget af PNR-oplysninger: De PNR-oplysninger, der skal videregives af luftfartsselskaberne, bør være klart fastlagt og opregnes udtømmende. Den pågældende liste bør standardiseres for at sikre, at opbevaringen af sådanne oplysninger minimeres, og behandlingen af følsomme oplysninger bør forhindres, herunder af oplysninger, der angiver en persons race eller etniske oprindelse, politiske anskuelser, religiøse eller filosofiske overbevisning, medlemsskab af en fagforening, sundhed, seksualitet eller seksuelle orientering. 
            
            
               (d)Anvendelse af PNR-oplysninger: Viderebehandlingen af PNR-oplysninger bør være begrænset til formålet for den oprindelige videregivelse, baseret på objektive kriterier og underlagt materielle og proceduremæssige krav i overensstemmelse med de betingelser, der gælder for videregivelse af personoplysninger. 
            
            
               (e)Automatiseret behandling af PNR-oplysninger: Den automatiske behandling bør baseres på objektive, ikkediskriminerende og pålidelige forud fastsatte kriterier og bør ikke anvendes som eneste grundlag for eventuelle beslutninger, der har byrdefulde retsvirkninger eller i væsentlig grad påvirker en person.
            
            
               (f)Opbevaring af oplysninger: Opbevaringsperioden for PNR-oplysninger bør begrænses og ikke være længere, end hvad det oprindelige formål kræver. Sletningen af oplysningerne bør sikres i overensstemmelse med de lovmæssige krav i oprindelseslandet. Ved udgangen af opbevaringsperioden bør PNR-oplysningerne slettes eller anonymiseres.
            
            
               (g)Videregivelse af PNR-oplysninger til beføjede myndigheder: Yderligere videregivelse fra sag til sag af PNR-oplysninger til andre offentlige myndigheder i samme stat eller til andre kontraherende stater i ICAO må kun finde sted, hvis den modtagende myndighed varetager opgaver i relation til bekæmpelsen af terrorisme eller grov grænseoverskridende kriminalitet og sikrer samme beskyttelse som den videregivende myndighed. 
            
            
               (h)Datasikkerhed: Der bør træffes passende foranstaltninger for at sørge for sikkerheden, fortroligheden og integriteten af PNR-oplysninger.
            
            
               (i)Gennemsigtighed og underretning: Med forbehold af nødvendige og forholdsmæssige begrænsninger bør enkeltpersoner underrettes om behandlingen af deres PNR-oplysninger og om deres muligheder for klage og retslig prøvelse. 
            
            
               (j)Indsigt, berigtigelse og sletning Med forbehold af nødvendige og forholdsmæssige begrænsninger bør enkeltpersoner have ret til indsigt i og retten til berigtigelse og sletning af deres PNR-oplysninger. 
            
            
               (k)Klage og retslig prøvelse: Enkeltpersoner bør have ret til effektiv administrativ og retslig prøvelse, hvis de anser deres ret til privatlivets fred og databeskyttelse for overtrådt. 
            
            
               (l)Tilsyn og ansvarlighed: Myndigheder, der anvender PNR-oplysninger, bør være ansvarlige over for og under tilsyn af en uafhængig offentlig myndighed med effektive undersøgelses- og håndhævelsesbeføjelser. Denne myndighed bør være i stand til at udøve sine opgaver uden nogen form for indblanding, herunder fra retshåndhævende myndigheder. 
            
            
               4.Vedrørende PNR-informationsudveksling mellem de retshåndhævende myndigheder: 
            
            
               (a)Fremme af informationsudveksling: Udvekslingen af PNR-oplysninger fra sag til sag mellem retshåndhævende myndigheder fra ICAO's forskellige kontraherende stater bør fremmes med henblik på at forbedre det internationale samarbejde om at forebygge, opdage, efterforske og retsforfølge terrorhandlinger og grov kriminalitet. 
            
         
         
            
               (b)Sikkerheden ved informationsudveksling: Informationsudveksling bør finde sted via hensigtsmæssige kanaler, der sikrer tilstrækkelig datasikkerhed og er i fuld overensstemmelse med de retlige rammer for beskyttelse af personoplysninger på internationalt og nationalt plan.
            
         
         
      
    ---documentbreak--- 
      
         
               EUROPA-KOMMISSIONEN
            Bruxelles, den 13.9.2019
            COM(2019) 416 final
            2019/0195(NLE)
            Forslag til
            RÅDETS AFGØRELSE 
            om den holdning, der skal indtages på Den Europæiske Unions vegne i Rådet for Organisationen for International Civil Luftfart for så vidt angår revisionen af kapitel 9 i bilag 9 ("Lettelse") til konventionen angående international civil luftfart med hensyn til standarder og anbefalinger vedrørende passagerlisteoplysninger
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag omhandler afgørelsen om den holdning, der skal indtages på Den Europæiske Unions vegne i Organisationen for International Civil Luftfarts (ICAO's) organer i forbindelse med den planlagte vedtagelse af ændringer til kapitel 9 i bilag 9 ("Lettelse") til konvention angående international civil luftfart ("Chicagokonventionen") med henblik på fastlæggelse af nye ICAO-standarder om passagerlisteoplysninger (PNR-oplysninger). 
            
            
               2.Baggrund for forslaget
            
            
               2.1.Konventionen angående international civil luftfart ("Chicagokonventionen")
            
            
               Chicagokonventionen har til formål at regulere den internationale luftfart. Den trådte i kraft den 4. april 1947, og derved blev Organisationen for International Civil Luftfart (ICAO) oprettet. 
            
            
               Samtlige EU-medlemsstater er parter i Chicagokonventionen.
            
            
               2.2.Organisationen for International Civil Luftfart
            
            
               ICAO er et specialiseret agentur under De Forenede Nationer. Organisationens målsætninger er at udvikle principper og teknikker for international luftfart og fremme planlægning og udvikling af international lufttransport. 
            
            
               ICAO-Rådet er et stående ICAO-organ med 36 kontraherende stater som medlemmer, der er valgt af ICAO-Forsamlingen for en periode af tre år. I perioden 2016-2019 er syv EU-medlemsstater repræsenteret i ICAO-Rådet. 
            
            
               ICAO-Rådets obligatoriske opgaver, som er opført i Chicagokonventionens artikel 54, omfatter vedtagelse af internationale standarder og anbefalinger (også kaldet SARPs), der er optaget som bilag til Chicagokonventionen.
            
            
               ICAO-Rådet indkalder også ICAO-Forsamlingen, som er ICAO's besluttende organ. ICAO-Forsamlingen mødes mindst hvert tredje år og fastlægger organisationens politiske retning for den kommende treårsperiode. ICAO-Forsamlingens 40. møde afholdes fra den 24. september til den 4. oktober 2019 i Montreal i Canada. 
            
            
               2.3.Den påtænkte retsakt fra ICAO 
            
            
               I overensstemmelse med Chicagokonventionens artikel 54, litra l), vedtager ICAO-Rådet standarder og anbefalinger (SARPs). SARPs om PNR-oplysninger findes i kapitel 9, del A og D, i bilag 9 ("Lettelse"), til Chicagokonventionen. De suppleres af yderligere retningslinjer, navnlig ICAO-dokument 9944, hvori der fastlægges retningslinjer vedrørende PNR-oplysninger
                  1
               . PNR-oplysninger er personoplysninger om passagerer, som indsamles af luftfartsselskaber til erhvervsmæssige formål, i modsætning til andre rejserelaterede oplysninger, der indsamles på vegne af regeringer, f.eks. forhåndsinformation om passagerer (API).
            
            
               I henhold til De Forenede Nationers (FN's) Sikkerhedsråds resolution 2396, der blev vedtaget den 21. december 2017, skal FN's medlemsstater udvikle evnen til at indsamle, behandle og analysere PNR-oplysninger med henblik på at fremme ICAO's standarder og anbefalinger og evnen til sikre, at PNR-oplysninger anvendes af og deles med alle deres kompetente nationale myndigheder under fuld overholdelse af menneskerettighederne og de grundlæggende frihedsrettigheder. Resolutionen indeholder også en opfordring til ICAO om at samarbejde med FN's medlemsstater om at indføre en standard for indsamling, anvendelse, behandling og beskyttelse af PNR-oplysninger
                  2
               .
            
            
               I den forbindelse godkendte Rådet for Den Europæiske Union den 18. juli 2019 et orienterende dokument om standarder og principper for indsamling, anvendelse, behandling og beskyttelse af PNR-oplysninger til forelæggelse på det 40. møde i ICAO-Forsamlingen. Dette orienterende dokument er blevet forelagt for Den Europæiske Konference for Civil Luftfart (ECAC) med henblik på høring.
            
            
               I marts 2019 oprettede ICAO's Lufttransportkomité en taskforce under Panelet for lettelse med henblik på at overveje forslag til SARPs vedrørende indsamling, anvendelse, behandling og beskyttelse af PNR-oplysninger i overensstemmelse med FN's Sikkerhedsråds resolution 2396 (2017). Taskforcen har mandat til: a) at gennemgå de eksisterende PNR-SARPs, der findes i kapitel 9 i bilag 9 til Chicagokonventionen, b) at afgøre, om de skal suppleres med yderligere SARPs og/eller vejledende materiale under hensyntagen til Sikkerhedsrådets beslutning og overvejelser, og c) om nødvendigt at udarbejde nye bestemmelser (standarder, anbefalinger og/eller vejledningsmateriale) vedrørende indsamling, anvendelse, behandling og beskyttelse af PNR-oplysninger. 
            
            
               Drøftelserne om ICAO's reviderede SARPs for PNR befinder sig stadig på et tidligt stadium. Når de er blevet vedtaget, vil de planlagte standarder være bindende for alle ICAO-medlemmer, herunder alle EU-medlemsstater, i overensstemmelse med og inden for de grænser, der er fastsat i Chicagokonventionen. I henhold til Chicagokonventionens artikel 38 skal de kontraherende stater underrette ICAO, hvis de agter at afvige fra en standard inden for rammerne af mekanismen til underretning om afvigelser. 
            
            
               2.4.EU-retlige rammer
            
         
         
            
               Behandlingen af PNR-oplysninger er et væsentligt værktøj i EU's fælles indsats mod terrorisme og grov kriminalitet og en af byggestenene i sikkerhedsunionen. At identificere og spore mistænkelige rejsemønstre via behandling af PNR-oplysninger for at samle bevismateriale og, såfremt det er relevant, finde gerningsmændene bag grov kriminalitet og deres medskyldige og optrevle kriminelle netværk har vist sig, at være afgørende for at forebygge, opdage, efterforske og retsforfølge grov kriminalitet.
            
            
               Den 27. april 2016 vedtog Europa-Parlamentet og Rådet direktiv (EU) 2016/681 om anvendelse af PNR-oplysninger til at forebygge, opdage, efterforske og retsforfølge terrorhandlinger og grov kriminalitet
                  3
               . Dette direktiv giver de nationale myndigheder mulighed for at få direkte adgang til vigtige oplysninger fra luftfartsselskaberne under fuld iagttagelse af databeskyttelsesrettighederne. Det giver alle medlemsstater et vigtigt redskab til at forebygge, opdage og efterforske terrorisme og grov kriminalitet, herunder narkotika- og menneskehandel og seksuel udnyttelse af børn. Medlemsstaternes frist til at gennemføre PNR-direktivet i national ret var den 25. maj 2018
                  4
               . 
            
            
               For at fremme processen med at forbinde luftfartsselskaberne til medlemsstaternes passageroplysningsenheder – de enheder, der har til opgave at indsamle og behandle PNR-oplysninger – vedtog Europa-Kommissionen den 28. april 2017 en gennemførelsesafgørelse om de fælles protokoller og dataformater, som luftfartsselskaberne skal benytte ved videregivelse af PNR-oplysninger til medlemsstaterne
                  5
               . Gennemførelsesafgørelsen har fundet anvendelse siden april 2018. 
            
            
               Der er i øjeblikket to gældende internationale aftaler mellem EU og tredjelande (Australien
                  6
                og USA
                  7
               ) om behandling og videregivelse af PNR-oplysninger. Den 26. juli 2017 afgav EU-Domstolen en udtalelse om den påtænkte aftale mellem EU og Canada, som var blevet undertegnet den 25. juni 2014
                  8
               . Domstolen afgjorde, at aftalen ikke kunne indgås i den tiltænkte form, fordi nogle af aftalens bestemmelser var uforenelige med beskyttelsen af privatlivets fred og personoplysninger, der anerkendes som grundlæggende rettigheder af EU. Navnlig fastsatte Domstolen yderligere retlige krav med hensyn til tilsyn foretaget af en uafhængig myndighed, følsomme oplysninger, den automatiske behandling af PNR-oplysninger, formålene med behandlingen af PNR-oplysninger samt opbevaring, brug, videregivelse og yderligere videregivelse af PNR-oplysninger. I forlængelse af den bemyndigelse, som Kommissionen modtog fra Rådet i december 2017, blev der indledt nye PNR-forhandlinger med Canada i juni 2018. På det 17. topmøde mellem EU og Canada i Montreal den 17.-18. juli 2019 udtrykte EU og Canada glæde over afslutningen af disse forhandlinger. Mens Canada gjorde opmærksom på sit krav om en juridisk gennemgang, forpligtede parterne sig til, afhængigt af resultatet af denne gennemgang, at færdiggøre aftalen snarest muligt, idet de anerkender, at aftalen spiller en vigtig rolle i forbedringen af sikkerheden, samtidig med at den sikrer privatlivets fred og beskyttelsen af personoplysninger.
            
            
               Et stigende antal tredjelande indsamler PNR-oplysninger fra luftfartsselskaberne, og flere af dem har i de seneste år henvendt sig til Kommissionen for at tilkendegive deres interesse i at indgå en international aftale om PNR-oplysninger med EU. Da der ikke foreligger noget retsgrundlag, står luftfartsselskaberne i en situation med lovkonflikter, og de risikerer bøder og andre sanktioner. I forbindelse med gennemførelse af direktivet om passagerlister kræver medlemsstaterne samtidig, at luftfartsselskaber fra tredjelande skal videregive PNR-oplysninger til deres passageroplysningsenheder. En række tredjelande har afvist at foretage en sådan videregivelse – og andre har truet med det – med påstande om manglende gensidighed, således at EU's PNR-mekanisme bliver mindre effektiv. 
            
            
               I henhold til artikel 3, stk. 2, i TEUF har Unionen enekompetence "til at indgå internationale aftaler [...] for så vidt den kan berøre fælles regler eller ændre deres rækkevidde." En international aftale vil kunne have indvirkning på fælles regler eller på deres anvendelsesområde, såfremt der er overlap mellem det af aftalen omfattede område og EU's lovgivning, eller EU i vid udstrækning har lovgivet på området. Desuden må der ved vurderingen af, hvorvidt et område i vidt omfang er omfattet af fælles regler, tages hensyn til ikke blot EU-retten i dens nuværende form på det pågældende område, men også dens udviklingsperspektiver, når disse kan forudses på tidspunktet for analysen. 
            
            
               I lyset af ovennævnte fælles regler og den forestående revision i henhold til artikel 19 i direktiv 2016/681
                  9
                kan det konkluderes, at de spørgsmål, der er omfattet af forslaget til afgørelse, henhører under Unionens enekompetence.
            
            
               3.Den holdning, der skal indtages på Unionens vegne
            
            
               I betragtning af betydningen af dette spørgsmål for EU's interne og eksterne politik og i lyset af ovenstående er det nødvendigt at fastlægge en EU-holdning til videregivelsen af PNR-oplysninger med henblik på ICAO's (multilaterale) igangværende arbejde. EU bør navnlig tilstræbe, at de centrale principper med hensyn til måden, hvorpå PNR-oplysninger videregives og behandles, og med hensyn til beskyttelsen af personoplysninger – som fastlægges i den fælles holdning – forankres i ICAO's nye PNR-standarder. I den forbindelse er det vigtigt, er det vigtigt at styre drøftelserne og sådanne nye PNR-standarder i ICAO på en måde, der er i overensstemmelse med EU's lovgivningsmæssige rammer og Domstolens praksis, navnlig med hensyn de grundlæggende rettigheder til privatlivets fred og databeskyttelse. 
            
            
               Unionens holdning, som er relevant i forhold til den endelige beslutning i ICAO-Rådet og de forberedende drøftelser i andre ICAO-organer, fastlægges i overensstemmelse med de gældende EU-retlige rammer om databeskyttelse og PNR-oplysninger, nemlig forordning (EU) 2016/679, direktiv (EU) 2016/680 og direktiv (EU) 2016/681, samt traktaten og Den Europæiske Unions charter om grundlæggende rettigheder som fortolket i Den Europæiske Unions Domstols relevante praksis, navnlig Domstolens udtalelse 1/15. 
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtages afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Artikel 218, stk. 9, i TEUF finder anvendelse, uanset om Unionen er medlem af organet eller part i den pågældende aftale
                  10
               .
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  11
               .
            
            
               4.1.2.Anvendelse på det foreliggende tilfælde
            
            
               ICAO-Rådet er et organ, der er nedsat ved en aftale, nemlig Chicagokonventionen. 
            
            
               Enhver ændring af kapitel 9 i bilag 9 til Chicagokonventionen, der vedtages af ICAO-Rådet i overensstemmelse med konventionens artikel 54, litra l), vil udgøre en retsakt, der har retsvirkninger. En sådan ændring vil kunne få afgørende indflydelse på indholdet af EU-lovgivningen, navnlig direktiv (EU) 2016/681, og de eksisterende og fremtidige internationale aftaler om PNR-oplysninger mellem EU og tredjelande. 
            
            
               Den påtænkte retsakt hverken supplerer eller ændrer den institutionelle ramme for aftalen. 
            
         
         
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har to formål eller består af to elementer, og det ene af disse formål eller elementer må betragtes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, kun have ét materielt retsgrundlag, nemlig det, som det primære eller fremherskende formål eller element tilsiger.
            
            
               Hvis den påtænkte retsakt samtidig forfølger flere formål eller har flere elementer, der er uadskilleligt forbundne, uden at det ene er sekundært i forhold til det andet, skal det materielle retsgrundlag for en afgørelse, der vedtages i henhold til artikel 218, stk. 9, i TEUF, undtagelsesvis omfatte de forskellige retsgrundlag svarende til de pågældende formål eller elementer.
            
            
               4.2.2.Anvendelse på det foreliggende tilfælde
            
            
               Den påtænkte retsakt forfølger mål og består af elementer inden for områderne databeskyttelse og politisamarbejde. Disse elementer af den påtænkte retsakt er uadskilleligt forbundne, uden at det ene er sekundært i forhold til det andet.
            
            
               Det materielle retsgrundlag for den foreslåede afgørelse er derfor følgende bestemmelser: Artikel 16, stk. 2, og artikel 87, stk. 2, litra a), i TEUF. 
            
            
               4.3.Konklusion
            
            
               Retsgrundlaget for forslaget til afgørelse bør være artikel 16, stk. 2, og artikel 87, stk. 2, litra a), i TEUF sammenholdt med artikel 218, stk. 9, i TEUF.
            
            
               2019/0195 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Rådet for Organisationen for International Civil Luftfart for så vidt angår revisionen af kapitel 9 i bilag 9 ("Lettelse") til konventionen angående international civil luftfart med hensyn til standarder og anbefalinger vedrørende passagerlisteoplysninger
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 16, stk. 2, og artikel 87, stk. 2, litra a), sammenholdt med artikel 218, stk. 9,
            
            
               under henvisning til forslag fra Europa-Kommissionen,
            
            
               ud fra følgende betragtninger:
            
            
               (1)Konventionen angående international civil luftfart ("Chicagokonventionen"), der regulerer den internationale luftfart, trådte i kraft den 4. april 1947. Organisationen for International Civil Luftfart (ICAO) blev oprettet ved konventionen.
            
            
               (2)Medlemmerne er kontraherende stater i Chicagokonventionen og medlemmer af ICAO, mens Unionen har observatørstatus i visse ICAO-organer, herunder forsamlingen og andre tekniske organer
            
         
         
            
               (3)I henhold til Chicagokonventionens artikel 54, litra l), kan ICAO-Rådet vedtage internationale standarder og anbefalinger (SARPs).
            
            
               (4)De Forenede Nationers (FN) Sikkerhedsråd besluttede i sin resolution 2396 (2017), der blev vedtaget den 21. december 2017, at FN's medlemsstater skal udvikle evnen til at indsamle, behandle og analysere PNR-oplysninger med henblik på at fremme ICAO's standarder og anbefalinger og evnen til at sikre, at PNR-oplysninger anvendes af og deles med alle deres kompetente nationale myndigheder under fuld overholdelse af menneskerettighederne og de grundlæggende frihedsrettigheder med henblik på at forebygge, opdage og efterforske terrorhandlinger og relaterede rejser
                  12
               . 
            
            
               (5)Resolution 2396 (2017) indeholder også en opfordring til ICAO om at samarbejde med FN's medlemsstater om at indføre en standard for indsamling, anvendelse, behandling og beskyttelse af PNR-oplysninger. 
            
            
               (6)SARPs om PNR-oplysninger findes i kapitel 9, del A og D, i bilag 9 ("Lettelse") til Chicagokonventionen. De suppleres af yderligere retningslinjer, navnlig ICAO-dokument 9944, hvori der fastlægges retningslinjer vedrørende PNR-oplysninger.
            
            
               (7)I marts 2019 oprettede Lufttransportkomitéen under ICAO en taskforce bestående af eksperter fra ICAO's Panel for Lettelse med henblik på at overveje forslag til nye SARPs vedrørende indsamling, anvendelse, behandling og beskyttelse af PNR-oplysninger i overensstemmelse med resolution 2396 (2017). En række af Unionens medlemsstater er repræsenteret i taskforcen. Kommissionen deltager i taskforcen som observatør. Taskforcen forventes at fremlægge sin endelige rapport for Lufttransportkomitéen i oktober 2019. 
            
            
               (8)ICAO-Forsamlingens 40. møde afholdes fra den 24. september til den 4. oktober 2019. Forsamlingen fastlægger ICAO's politiske retningslinjer for de kommende år, herunder muligvis med hensyn til vedtagelsen af nye SARPs for PNR. 
            
            
               (9)Den 18. juli 2019 godkendte Rådet et orienterende dokument om standarder og principper for indsamling, anvendelse, behandling og beskyttelse af PNR-oplysninger til forelæggelse for ICAO-Forsamlingen. Dette orienterende dokument er blevet forelagt for Den Europæiske Konference for Civil Luftfart (ECAC) med henblik på høring. 
            
            
               (10)I dokumentet fastlægges Unionens holdning til overholdelse af de centrale principper, som vil bidrage til at sikre respekten for forfatningsmæssige og lovgivningsmæssige krav vedrørende grundlæggende rettigheder med hensyn til beskyttelse af privatlivets fred og databeskyttelse, når PNR-oplysninger behandles med henblik på bekæmpelse af terrorisme og grov kriminalitet. ICAO opfordres til at medtage sådanne principper i eventuelle fremtidige standarder for PNR-oplysninger samt i de (reviderede) ICAO-retningslinjer om PNR-oplysninger (dok. 9944). 
            
            
               (11)Unionen har vedtaget fælles regler om PNR-oplysninger, nemlig direktiv (EU) 2016/681
                  13
               , hvis anvendelsesområde i vidt omfang overlapper det område, der er omfattet af de påtænkte SARPs. Dette omfatter navnlig et omfattende regelsæt til sikring af grundlæggende rettigheder til privatlivets fred og beskyttelse af personoplysninger i forbindelse med luftfartsselskabers videregivelse af PNR-oplysninger til medlemsstater med henblik på at forebygge, opdage, efterforske og retsforfølge terrorhandlinger og grov kriminalitet.
            
            
               (12)Der er i øjeblikket to gældende internationale aftaler mellem EU og tredjelande (Australien
                  14
                og USA
                  15
               ) om behandling og videregivelse af PNR-oplysninger. Den 26. juli 2017 afgav EU-Domstolen en udtalelse om den påtænkte aftale mellem EU og Canada, som var blevet undertegnet den 25. juni 2014
                  16
               . 
            
            
               (13)Det er hensigtsmæssigt at fastlægge den holdning, der skal indtages på Unionens vegne i ICAO-Rådet og forberedende/tekniske organer, da fremtidige SARPs i forbindelse med PNR-oplysninger, navnlig ændringer til kapitel 9 i bilag 9 ("Lettelse") i Chicagokonventionen, som vedtages af ICAO-Rådet, vil kunne få afgørende indflydelse på indholdet af EU-retten, navnlig direktiv (EU) 2016/681 og de eksisterende internationale PNR-aftaler.
            
            
               (14)Unionens holdning som fastsat i bilaget defineres i overensstemmelse med Unionens gældende retlige rammer for databeskyttelse og PNR-oplysninger, nærmere bestemt Europa-Parlamentets og Rådets forordning (EU) 2016/679
                  17
               , Europa-Parlamentets og Rådets direktiv 2016/680/EU
                  18
                og Europa-Parlamentets og Rådets direktiv (EU) 2016/681 samt traktaten og Den Europæiske Unions charter om grundlæggende rettigheder som fortolket i Den Europæiske Unions Domstols relevante praksis, navnlig Domstolens udtalelse 1/15. 
            
            
               (15)Unionens holdning skal fremføres i fællesskab af de EU-medlemsstater, der er medlemmer af ICAO-Rådet.
            
            
               (16)[I medfør af artikel 3 i protokol nr. 21 om Det Forenede Kongeriges og Irlands stilling, for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og traktaten om Den Europæiske Unions funktionsmåde, har Det Forenede Kongerige og Irland meddelt, at de ønsker at deltage i vedtagelsen og anvendelsen af denne afgørelse.]
                  
                  ELLER
                  
                  [I medfør af artikel 1 og 2 i protokollen om Det Forenede Kongeriges og Irlands stilling, for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og traktaten om Den Europæiske Unions funktionsmåde, og med forbehold af artikel 4 i samme protokol deltager disse medlemsstater ikke i vedtagelsen af denne afgørelse, som ikke er bindende for og ikke finder anvendelse i Det Forenede Kongerige og Irland.]
                  
                  ELLER
                  
                  [I medfør af artikel 1 og 2 i protokollen om Det Forenede Kongeriges og Irlands stilling, der er knyttet som bilag til traktaten om Den Europæiske Union og traktaten om Den Europæiske Unions funktionsmåde, og med forbehold af artikel 4 i samme protokol deltager Det Forenede Kongerige ikke i vedtagelsen af denne afgørelse, som ikke er bindende for og ikke finder anvendelse i Det Forenede Kongerige.
                  
                  I medfør af artikel 3 i protokol nr. 21 om Det Forenede Kongeriges og Irlands stilling, for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og traktaten om Den Europæiske Unions funktionsmåde, har Irland (ved skrivelse af ...) meddelt, at det ønsker at deltage i vedtagelsen og anvendelsen af denne afgørelse.]
                  
                  ELLER
                  
                  [I medfør af artikel 3 i protokol nr. 21 om Det Forenede Kongeriges og Irlands stilling, for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og traktaten om Den Europæiske Unions funktionsmåde, har Det Forenede Kongerige (ved skrivelse af ...) meddelt, at det ønsker at deltage i vedtagelsen og anvendelsen af denne afgørelse.
                  
                  I medfør af artikel 1 og 2 i protokollen om Det Forenede Kongeriges og Irlands stilling, der er knyttet som bilag til traktaten om Den Europæiske Union og traktaten om Den Europæiske Unions funktionsmåde, og med forbehold af artikel 4 i samme protokol deltager Irland ikke i vedtagelsen af denne afgørelse, som ikke er bindende for og ikke finder anvendelse i Irland.] 
            
            
               (17)I medfør af artikel 1 og 2 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i vedtagelsen af denne afgørelse, som ikke er bindende for og ikke finder anvendelse i Danmark —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne i Rådet for Organisationen for International Civil Luftfart ("ICAO") for så vidt angår vedtagelsen af standarder og anbefalinger vedrørende passagerlisteoplysninger, navnlig gennem revision af kapitel 9 i bilag 9 ("Lettelse") til Chicagokonventionen, er fastlagt i bilaget.
            
            
               Artikel 2
            
            
               Den holdning, der er omhandlet i artikel 1, fremføres i fællesskab af de af Unionens medlemsstater, der er medlem af ICAO-Rådet. 
            
         
         
            
               Artikel 3
            
            
               Denne afgørelse er rettet til medlemsstaterne.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        ICAO, Dokument 9944, Guidelines on Passenger Name Record (PNR) Data, First Edition — 2010. 
               
               
                  
                     (2)
                  
                        Sikkerhedsrådets resolution 2396 (2017) om trusler mod international fred og sikkerhed som følge af hjemvendte fremmedkrigere. 
               
               
                  
                     (3)
                  
                        Europa-Parlamentets og Rådets direktiv (EU) 2016/681 af 27. april 2016 om anvendelse af passagerlisteoplysninger (PNR-oplysninger) til at forebygge, opdage, efterforske og retsforfølge terrorhandlinger og grov kriminalitet (EUT L 119 af 4.5.2016, s. 132).
               
               
                  
                     (4)
                  
                        Jf. den 19. statusrapport om indførelsen af en effektiv og ægte sikkerhedsunion, (COM (2019) 353 final af 24.7.2019) med henblik på gennemførelsen af direktivet om passagerlister.
               
               
                  
                     (5)
                  
                        Kommissionens gennemførelsesafgørelse (EU) 2017/759 af 28. april 2017 om de fælles protokoller og dataformater, som luftfartsselskaberne skal benytte ved videregivelse af passagerlisteoplysninger (PNR-oplysninger) til passageroplysningsenhederne (PIU) (C/2017/2743, EUT L 113 af 29.4.2017, s. 48). 
               
               
                  
                     (6)
                  
                        EUT L 186 af 14.7.2012, s. 4. 
               
               
                  
                     (7)
                  
                        EUT L 215 af 11.8.2012, s. 5. 
               
               
                  
                     (8)
                  
                        Domstolens udtalelse 1/15 (Store Afdeling) af 26. juli 2017, ECLI:EU:C:2017:592. 
               
               
                  
                     (9)
                  
                        Ifølge denne bestemmelse "foretager Kommissionen senest den 25. maj 2020 en revision af alle elementerne af dette direktiv." Hvis det er relevant, foreslår Kommissionen ændringer (stk. 4). 
               
               
                  
                     (10)
                  
                        Domstolens dom af 7. oktober 2014, sag C-399/12, Tyskland mod Rådet, ECLI:EU:C:2014:2258, præmis 64. 
               
               
                  
                     (11)
                  
                        Domstolens dom af 7. oktober 2014, sag C-399/12, Tyskland mod Rådet, ECLI:EU:C:2014:2258, præmis 61 til 64.
               
               
                  
                     (12)
                  
                        S/RES/2396(2017) af 21. december 2017.
               
               
                  
                     (13)
                  
                        Europa-Parlamentets og Rådets direktiv (EU) 2016/681 af 27. april 2016 om anvendelse af passagerlisteoplysninger (PNR-oplysninger) til at forebygge, opdage, efterforske og retsforfølge terrorhandlinger og grov kriminalitet (EUT L 119 af 4.5.2016, s. 132).
               
               
                  
                     (14)
                  
                        EUT L 186 af 14.7.2012, s. 4. 
               
               
                  
                     (15)
                  
                        EUT L 215 af 11.8.2012, s. 5. 
               
               
                  
                     (16)
                  
                        Domstolens udtalelse 1/15 (Store Afdeling) af 26. juli 2017, ECLI:EU:C:2017:592. 
               
               
                  
                     (17)
                  
                        Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).
               
               
                  
                     (18)
                  
                        Europa-Parlamentets og Rådets direktiv (EU) 2016/680 af 27. april 2016 om beskyttelse af fysiske personer i forbindelse med kompetente myndigheders behandling af personoplysninger med henblik på at forebygge, efterforske, afsløre eller retsforfølge strafbare handlinger eller fuldbyrde strafferetlige sanktioner og om fri udveksling af sådanne oplysninger og om ophævelse af Rådets rammeafgørelse 2008/977/RIA (EUT L 119 af 4.5.2016, s. 89).